इल्वा : अध्यक्ष इंजीनियरवाला की शिकायत आईजी से की
इंदौर लोह व्यापारी एसोसिएशन में शुरु हुआ विवाद थमने का नाम नहीं ले रहा है। अध्यक्ष के निलंबन के बाद जहां अध्यक्ष ने कार्यकारिणी और ट्रस्ट को भंग कर दिया था और प्रशासन से लेकर बैंकों तक को पत्र लिखकर इसकी सूचना देते हुए बैंक ट्रांजेक्शन रोकने की मांग रखी थी। इसके खिलाफ अब एसो. के सचिव और ट्रस्टी ने आईजी, एसपी और टीआई से अध्यक्ष की शिकायत की है, साथ ही बैंकों को पत्र लिखते हुए अध्यक्ष के किसी भी आदेश को ना मानने की बात कही है।
उल्लेखनीय है कि गुरुवार सुबह कार्यकारिणी की बैठक में इंजीनियरवाला को 25 मार्च तक निलंबित करते हुए मो. हुसैन पीठावाला को कार्यवाहक अध्यक्ष चुना गया था। इस फैसले के खिलाफ शाम को इंजीनियरवाला ने असाधारण सभा में 271 सदस्यों की सहमति से कार्यकारिणी को भंग करते हुए सदस्यों को निष्कासित किया था। साथ ही ट्रस्ट के अध्यक्ष इशाक चौधरी को भी तीन साल के लिए निष्कासित करते हुए मताधिकार से भी वंचित करने का निर्णय लिया था।
इस मामले में शुक्रवार को इंजीनियरवाला ने रजिस्ट्रार फर्म एंड सोसायटी को चौधरी पर गड़बडिय़ों के आरोप लगाते हुए असाधारण सभा के अनुमोदन पर निष्कासन की जानकारी दी। साथ ही ट्रस्ट के एक्सिस बैंक और आईसीआईसीआई बैंक में ट्रस्ट के खातों पर वेतन को छोड़कर रोक लगाने का आवेदन किया था। साथ ही आगे से एसोसिएशन के अध्यक्ष इंजीनियरवाला और ट्रस्ट के कोषाध्यक्ष व सचिव के हस्ताक्षरों को मान्य करने की भी बात कही थी।
hin_Deva hin_Deva hin_Deva hin_Deva